
OSNOVNI SUD U TESLIĆU 
Broj: 87 0 K 039575 22 Kps
Teslić, 11.01.2023. godine
U IME REPUBLIKE SRPSKE!

Osnovni sud u Tesliću, po sudiji Ljiljani Mikanović, uz učešće Vesne Aleksić, kao zapisničara, u krivičnom postupku protiv B. D. sin LJ.iz mjesta J. bb., opština D., zbog krivičnog djela ugrožavanje javnog saobraćaja iz člana 402. stav 3. u vezi sa stavom 1. istog člana Krivičnog zakonika Republike Srpske, povodom optužnice Okružnog javnog tužilaštva u Doboju broj: T15 0 KT 0035518 22 od 18.11.2022. godine, nakon što je dana 11.01.2023. godine u prisustvu tužioca Okružnog javnog tužilaštva u Doboju Mustafe Jupić i optuženog lično, održao ročište o razmatranju Sporazuma o priznanju krivice i pretres za izricanje krivičnopravne sankcije, donio je i istog dana javno objavio, 

P R E S U D U
Optuženi B. D., .....
KRIV JE
Š t o   j e :

Dana 16.04.2022. godine, oko 11,00 časova, u mjestu Donji Ružević, opština Teslić, upravljajući teretnim motornim vozilom marke „Citroen“ reg. oznake ....., vlasništvo d.o.o. ...... regionalnim putem R1 3105 iz pravca Teslića, u pravcu Čečave, iako je bio svjestan da usljed kršenja saobraćajnih propisa može nastupiti zabranjena posljedica, olako držeći da do zabranjene posljedice neće doći, vozilom kojim je upravljao u jednom trenutku prešao na lijevu kolovoznu traku gledano iz pravca njegovog kretanja, u trenutku kada se iz suprotnog pravca desnom stranom kolovoza kretalo putničko motorno vozilo „Citroen“ reg. oznake ...., kojim je upravljao J. S., kojom prilikom je došlo do sudara navedenih vozila, te je putničko motorno vozilo „Citroen“ kojim je upravljao J. S. odbačeno u kanal pored puta, postupivši na taj način suprotno odredbi člana 39. stav 1 Zakona o osnovima bezbjednosti saobraćaja na putevima u Bosni i Hercegovini („Službeni glasnik BiH“, broj 6/2006), kojom prilikom je oštećena T. M. koja se nalazila na mjestu suvozača u navedenom putničkom motornom vozilu zadobila tešku tjelesnu povredu u vidu preloma grudne kosti i serijskog preloma tri rebra sa desne strane, kao i razderne rane na palcu lijeve šake, 
dakle, kao učesnik u saobraćaju na putevima iz nehata nije se pridržavao saobraćajnih propisa i time tako ugrozio javni saobraćaj da je doveo u opasnost život ljudi, usljed čega je nastupila teška tjelesna povreda jednog lica, 
čime je počinio krivično djelo ugrožavanje javnog saobraćaja iz člana 402. stav 3, u vezi sa stavom 1. istog člana Krivičnog zakonika Republike Srpske, pa sud na osnovu člana 49. i 50. Krivičnog zakonika Republike Srpske optuženom izriče:
NOVČANU KAZNU
U IZNOSU OD 800,00 KM (OSAMSTOTINA) KONVERTIBILNIH MARAKA, koju je optuženi dužan platiti u roku od 30 (trideset) dana od dana pravosnažnosti presude.
Ukoliko optuženi ne plati novčanu kaznu u ostavljenom roku sud će narediti njeno prinudno izvršenje u postupku koji je propisan zakonom. Ako novčana kazna putem prinudnog izvršenja ne bude naplaćena u roku od 1 (jedne) godine, sud će donijeti odluku o zamjeni novčane kazne kaznom zatvora, na način da se 50,00 KM zamijeni jednim danom kazne zatvora. 

Na osnovu člana 108. stav 3. Zakona o krivičnom postupku, oštećena se sa imovinskopravnim zahtjevom upućuje na parnicu.
Na osnovu člana 99. stav 1. Zakona o krivičnom postupku, optuženi se obavezuje da plati paušal u iznosu od 150,00 KM, kao i troškove krivičnog postupka na ime vještačenja u iznosu od 150,00 KM, u roku od 15 dana po pravosnažnosti presude. 

